b'\n_START_ARTICLE_\nHeimatstiil\n_START_PARAGRAPH_\nHeimatstiil on Saksamaal 19. sajandi l\xc3\xb5pul v\xc3\xa4ljakujunenud arhitektuuristiil, mille tippaeg oli 1885\xe2\x80\x931910. Heimatstiil s\xc3\xbcndis reaktsioonina valitsevale uusgootikale, uusrenessansile ja uusbarokile; mujal Euroopas kujunes sarnaselt juugend ehk art nouveau._NEWLINE_Valitses p\xc3\xbc\xc3\xbcd muuta inimese elukeskkonda uute materjalide ja paindliku ruumijaotusega, l\xc3\xa4htudes loodusest, idealiseeritud maaelust ja rahvakunstist. Ehitati loodusse sulanduvaid aiaga villasid, kus esimesel korrusel paiknesid vestib\xc3\xbc\xc3\xbcli \xc3\xbcmber eluruumid, teisel korrusel magamistoad. V\xc3\xa4liskujunduses kasutati tornikesi, erikujulisi viilusid, erkereid jt ehiselemente._NEWLINE_Heimatstiil esines ka v\xc3\xa4ljaspool arhitektuuri. Kirjanduses esindasid seda Gerhart Hauptmann ja Hermann Sudermann, kunstis \xc3\xb5hulisi loodusvaateid ja k\xc3\xbclastseene maalinud Otto Modersohn, Fritz Mackensen jt.\n_START_SECTION_\nHeimatarhitektuur Eestis\n_START_PARAGRAPH_\nEestiski leidub heimatarhitektuuri n\xc3\xa4iteid, mitmed tuntumad neist Tartus. \xc3\x9cks tuntumaid on Georg Hellati projekteeritud Eesti \xc3\x9cli\xc3\xb5pilaste Seltsi maja aadressil J. T\xc3\xb5nissoni 1 (1902). Samuti esindavad heimatstiili korporatsiooni Neobaltia hoone, praegune Saksa Kultuuri Instituudi maja Kastani 1 (aiandusarhitekt W. v. Engelhardt, 1903); villa Vanemuise 54, kunagine Eesti Televisiooni Tartu stuudio ja praegune korporatsiooni Fraternitas Estica konvent (F. Kangro, 1912); E. von L\xc3\xb6wis of Menarile ehitatud hooned Era t\xc3\xa4nav 1 (Tartu linnaarhitekt Viktor Kessler, 1912) ja Era 2 (Riia insener ja arhitekt F. Granntz, 1912); naistearst K. A. Pfaffi tellimusel valminud elamu Kalevi 13 (V. Kessler, 1913). Samast perioodist p\xc3\xa4rinevad ka heimatstiilis hooned Pargi 6, Oru 1 ja \xc3\x95petaja 10._NEWLINE_1920. aastail ehitati heimatvillasid Tammelinnas. Mitme hoone juures said eeskujuks sammastele toetuvad r\xc3\xb5dud Kalevi t\xc3\xa4nav 13 hoone keskosas: neid matkisid Elva t\xc3\xa4nav 13, 15, 8 jt. Sama stiili esindavad vahv\xc3\xa4rkehitised Elva t\xc3\xa4nav 3, Riia 71 jt.'